*Tämä artikkeli kertoo yrityksestä. Nightwishin kappaleesta kertoo Élan.*

**Elan** on slovenialainen urheiluvälineitä ja -vaatteita valmistava ja markkinoiva yhtiö. Se on parhaiten tunnettu suksistaan ja lumilaudoistaan. Elanin muita tuotteita ovat purje- ja moottoriveneet, urheiluvaatteet sekä kuntosali- ja telinevoimistelulaitteet. Tuotemerkki tuli tunnetuksi 1970-luvulla, kun ruotsalainen alppihiihtäjä Ingemar Stenmark voitti kolme peräkkäistä alppihiihdon maailmancupia Elan-suksilla. Toinen saman ajan Elan-kilpalaskija oli slovenialainen Bojan Krizaj. Ruotsalainen mäkihyppääjä Jan Boklöv kehitti V-tyylin Elanin suksien avulla.

Näkymä Elan-suksitehtaasta vuonna 1965.1980-luvun lopulla Elan kehitti ensimmäisenä carving-tyyliset laskettelusukset Elan SCX.

Elan on kodinkonemerkki Gorenjen ohella ainoita Jugoslavian aikaisia tuotemerkkejä, jotka ovat jääneet elämään valtion hajottua.

Historia
--------

Slovenialainen mäkihyppääjä Špela Rogelj Elan-suksineen.Elanin juuret juontuvat toisen maailmansodan jälkeiseen partisaanityöpajaan, jossa valmistettiin suksia sotilaskäyttöön. Suksien kehittäjänä ja tuotannon organisoijana toimi nuori puuseppä ja vuoden 1936 talviolympialaisiin osallistunut mäkihyppääjä Rudi Finžgar. Vuonna 1949 yhtiö alkoi valmistaa pieniä veneitä, kuten kanootteja ja kajakkeja. Venetuotannon päämateriaaliksi tuli myöhemmin lujitemuovi. Vuosina 1978–1991 Elan valmisti lisenssillä saksalaista DG-purjelentokonetta.*lähde?*

Jo Jugoslavian sosialismin vuosina noin kaksi kolmannesta Elanin tuotannosta meni vientiin. Vuonna 1983 Elanilla oli 1 076 työntekijää ja 15 mynntikonttoria ympäri maailmaa. Yli 700 000 suksiparin vuosituotannolla Elan oli maailman kolmanneksi suurin suksivalmistaja. Tuolloin suurin oli Rossignol 1,8 miljoonan parin tuotannollaan, ja Elanin kanssa samaa kokoluokkaa edustivat Fischer, Blizzard ja Atomic.

Elan oli puoliksi Slovenian valtion omistuksessa, kunnes sen koko osakekanta myytiin vuonna 2015 Wiltan Enterprises Limited -yhtiölle (95 %) ja Merrill Lynch International -yhtiölle (5 %). Tämän oli määrä antaa yritykselle mahdollisuus maksaa Slovenian valtiolle takaisin sen saamat mutta EU:n vuonna 2012 laittomiksi toteamat valtion yritystuet.

2018 suomalaisomisteinen, Luxemburgiin rekisteröity KJK Management osti Elanin ja kauppa saatettiin päätökseen 2019. KJK Groupin perustaja on Kustaa Äimä.

Yritys tänään
-------------

Elan-konserni koostuu nykyisin paristakymmenestä yhtiöstä, ja sen pääomistaja on Skimar-niminen yhtiö. Valtaosassa tuotteista käytetään Elan-merkkiä. Sukset ja purjeveneet valmistetaan yhä Sloveniassa, lumilaudat Itävallassa ja moottoriveneet Kroatiassa. Elanin tuotteita myydään 46 maassa; Pohjois-Amerikassa, Japanissa, Saksassa ja Sveitsissä myynti tapahtuu omien tytäryhtiöiden kautta. Vuonna 2013 Elanin tytäryhtiö Itävallan Kärntenissä meni konkurssiin.*lähde?*

### Urheiluvälineet

Elanin osuus maailman suksimarkkinoista oli vuonna 2015 noin kahdeksan prosenttia.

Keväällä 2016 Elan ilmoitti luopuvansa mäkihyppysuksien valmistuksesta.

Elan aloitti polkupyörien valmistuksen uudelleen 15 vuoden tauon jälkeen vuonna 2022.

### Veneet

Elan 40 -purjevene.Elanin pursimallisto jakautuu kolmeen sarjaan. **Impressionit** ovat perhe- ja charterpursia (pituudet 40, 45 ja 50 jalkaa); **GT-line** on ylellisempi mallisarja (44 ja 50 jalkaa); ja **E-sarja** urheiluhenkisempi (30, 35, 40 ja 50 jalkaa).

Elanin veneiden pääsuunnittelijoita ovat brittiläiset Rob Humphreys (purjeveneet) ja Tony Castro (moottoriveneet).

### Areenakalusteet

### Tuulivoimalat

Lähteet
-------

1. 1 2 3  Elan – Legendary Ski Brand (Arkistoitu – Internet Archive), Yugotimes 20.12.2015. Viitattu 5.5.2016.
2. ↑  Prešeren, Polona: ELAN – Pride of Slovenia and a Global Player in Ski Production, Slovenia Connect -sivusto. Viitattu 5.5.2016.
3. 1 2  Once more, with Elan, The Economist 9.12.1999. Viitattu 5.5.2016.
4. 1 2  Johnson, William Oscar: Yugoslavia's Elan Skis, First Used to Defeat Nazis, Are World-Beaters, *Sports Illustrated* 6.2.1984. Viitattu 5.5.2016.
5. ↑  Slovenian SDH approves the sale of ski maker Elan, 29.7.2015. Viitattu 5.5.2016.
6. ↑  Commission Finds State Aid to Elan Unlawful (Arkistoitu – Internet Archive), European Report, 21.9.2012. Vaatii HighBeam-tilauksen. Viitattu 5.5.2016.
7. ↑  Wiltan Enterprises buys 95.1% of Slovenia's Elan, Merrill Lynch Intl gets 4.9% - SDH (Arkistoitu – Internet Archive), SeeNews The Corporate Wire 31.7.2015. Viitattu 5.5.2016.
8. ↑  Ski-Maker Elan sold to Finnish Fund KJK *www.total-slovenia-news.com*. Viitattu 20.8.2022. (englanniksi)
9. 1 2  Elan; KJK: KJK Completes Purchase of Elan d.o.o. *www.prnewswire.com*. Viitattu 20.8.2022. (englanniksi)
10. ↑  Elan lopettaa mäkisuksien tuotannon, Turun Sanomat 20.4.2016. Viitattu 5.5.2016.
11. ↑  Elan to Restart Production of Bicycles *www.total-slovenia-news.com*. Viitattu 20.8.2022. (englanniksi)
12. ↑  Tekniikan Maailma *tekniikanmaailma.fi*. Viitattu 20.8.2022.
13. ↑  Wilén, Kari: Elan 310 – uuden sukupolven matkaraaseri, *Venelehti* 11/2010. Viitattu 5.5.2016.

Aiheesta muualla
----------------

* Elanin verkkosivustojen etusivu
* Elan-purjeveneet
* Elan 210 -purjeveneen esittely (Arkistoitu – Internet Archive), *Vene*-lehti 4/2014 (pdf)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Elan (company)